ตามคาด เฟดคงดอกเบี้ย
โดย...จิรวัฒน์ สุภรณ์ไพบูลย์
26 ก.ย. 2559

โดย...จิรวัฒน์ สุภรณ์ไพบูลย์ 
ธนาคารกลางสหรัฐ หรือเฟด มีมติ 7 ต่อ 3 คงอัตราดอกเบี้ยนโยบายไว้ที่ระดับ 0.25-0.50% เท่าเดิม ซึ่งถือเป็นครั้งแรกที่มีคณะกรรมการถึง 3 ท่านที่โหวตให้มีการขึ้นดอกเบี้ย โดยที่ประชุมมีความคิดเห็นว่าเศรษฐกิจสหรัฐยังคงเติบโตได้ดีอย่างต่อเนื่องในช่วงครึ่งปีแรก ซึ่งทำให้โอกาสการขึ้นดอกเบี้ยครั้งถัดไปของสหรัฐมีมากขึ้น แต่คณะกรรมการส่วนใหญ่เลือกที่จะคงอัตราดอกเบี้ยนโยบายไว้ก่อน เพื่อติดตามสถานการณ์จนกว่ามั่นใจว่าเศรษฐกิจสหรัฐพร้อมที่จะรับมือการขึ้นดอกเบี้ยแล้วจริงๆ โดยอัตราเงินเฟ้อซึ่งเป็นเป้าหมายทางการเงินหลักของเฟดยังอยู่ที่ระดับต่ำกว่า 2% จึงทำให้เฟดยังไม่มีความจำเป็นที่จะต้องรีบปรับขึ้นดอกเบี้ยในการประชุมครั้งนี้
คาดการณ์อัตราดอกเบี้ยระยะยาวก็ถูกปรับลงจากการประชุมในเดือน มิ.ย. ที่ระดับ 3% เหลือ 2.875% สะท้อนถึงมุมมองทางเศรษฐกิจของเฟดในระยะยาวที่ไม่สดใสมากนัก ผ่านการปรับประมาณการการเติบโตทางเศรษฐกิจลงเหลือ 1.8% จาก 2% และอัตราเงินเฟ้อลดลงเหลือ 1.3% จาก 1.4%
จากท่าทีของเฟดที่ดูเหมือนจะไม่รีบร้อนขึ้นดอกเบี้ยนัก เมื่อเทียบกับคำให้สัมภาษณ์ของคณะกรรมการท่านต่างๆ ในช่วงก่อนหน้าการประชุม จึงทำให้ตลาดหุ้นทั่วโลกตอบรับในเชิงบวก พร้อมๆ กับอัตราผลตอบแทนพันธบัตรรัฐบาลที่ลดลง ส่งผลให้ราคาตราสารหนี้ปรับเพิ่มขึ้นด้วย สถานการณ์ดังกล่าวได้บรรเทาความกังวลของนักลงทุนได้พอสมควร หลังจากสินทรัพย์ทุกประเภท ไม่ว่าจะเป็นหุ้น ตราสารหนี้ หรือทองคำที่ปรับลดลงพร้อมๆ กันในช่วงต้นเดือนที่ผ่านมา ส่งผลให้การลงทุนแบบกระจายความเสี่ยงไม่มีประสิทธิภาพมากนัก แต่ในปัจจุบันสถานการณ์ต่างๆ เริ่มกลับเข้าสู่สภาวะปกติแล้ว ทำให้การลงทุนลักษณะดังกล่าวสามารถทำงานได้เป็นปกติอีกครั้งหนึ่ง
เหตุการณ์ลักษณะดังกล่าวเคยเกิดขึ้นมาแล้วในปี 2556 เมื่อเฟดส่งสัญญาณยกเลิกมาตรการคิวอี ทำให้สินทรัพย์ทุกอย่างปรับลงพร้อมๆ กัน แต่หลังจากนั้นไม่นานทุกอย่างก็กลับคืนสู่ภาวะปกติ แสดงให้เห็นว่าภาวะตลาดลักษณะนี้มีโอกาสเกิดขึ้นได้ แต่มักจะเกิดขึ้นเพียงระยะสั้นๆ เท่านั้น ดังนั้นการลงทุนแบบกระจายความเสี่ยงยังคงมีความเหมาะสมและมีประสิทธิภาพในการลดความเสี่ยงให้กับนักลงทุนได้ในระยะยาว